Politiråd etter flere barneran: Gå flere sammen

Etter ransbølgen mot seks ungdommer i går har politiet to gode råd: Gå sammen og ta kontakt med politiet med en gang.

Flere ungdommer ble ranet for Airpods her på Vinderen i går. Erik Husøy/ Aftenposten

10. mai 2019 09:36 Sist oppdatert 10. mai 2019

Politiet tror ranene på Vinderen og Majorstuen i går ble utført av medlemmer av en gjeng som holder til i området.

Etter gårsdagens ran av ungdommer helt ned til 14 år, har politiet generelle råd til ungdommer som kan være utsatt:

– Vi råder ungdommer til å gå sammen. Da er dere trygge. Vi ber også alle som blir utsatt for et ran om å kontakte politiet med en gang, sier oppdragsleder Kristin Berggård i Oslo-politiet.

I går var det flere av ungdommene som ble ranet som først tok kontakt med foreldre, for etterpå å melde om overfall. Politiet skjønner at det er en forståelig måte å reagere på.

Men når det skjer et ran, kan noen sekunder være avgjørende for politiet.

– For å rekke å iverksette tiltak så raskt som mulig er det viktig å ringe politiet med en gang, sier Berggård.

Hun forteller at det generelt er en god patruljedekning i Oslo sentrum. Etter gårsdagens ransbølge øker politiet også patruljeringen i områdene rundt Vinderen og Majorstua.

Hvis noe skulle skje, vil det derfor raskt være en patrulje på stedet.

Fakta Seks ran og ett forsøk Torsdag kveld ble det urført seks ran, og ett ransforsøk.

Fem av ranene fant sted på Vinderen, og ett på Majorstuen. Ransforsøket var også i samme område.

En av de ranede var 14 år.

Flere ble ranet for ørepropper, såkalte Airpods til en verdi av 1800 kroner.

I går kveld ble det pågrepet to gutter på 13 og 14 år for ranene. De to er kjenninger av politiet. Vis mer

Les også Tenåringer pågrepet etter syv ransepisoder på Oslo vest

En gjeng i området

Det ble pågrepet to personer etter ranene. De to er en gutt på 14 og en gutt på 13, fortalte operasjonsleder Vidar Pedersen til Aftenposten torsdag.

Begge guttene er kjenninger av politiet, og er tidligere tatt for lignende forhold.

Politiet kan ikke si sikkert hvor mange som har vært involvert i ranene. Alle de fornærmede er avhørt.

– Det kan se ut til at gjerningsmennene er involvert i en gjeng som holder til i området, fortalte operasjonsleder til Aftenposten torsdag kveld.

Barnevernet er koblet inn

Fordi de pågrepne er under kriminell lavalder, kan ikke politiet gjøre et formelt avhør av dem.

– Men de foresatte er kontaktet og vi prater nå med guttene sammen med dem, forteller operasjonsleder Tor Grøttum til NTB.

I tillegg er barnevernet koblet inn.

– Dette er en såpass alvorlig sak at vi vil samarbeide med barnevernet og andre instanser for å se hvilke tiltak vi kan sette inn, sier operasjonslederen.